Številka: 0100-90/2023/2

Datum: 2. 2. 2023

**Zadeva: Odgovori v zvezi z uvrstitvami zdravnikov po 1. 4. 2023**

Prejeli smo vašo elektronsko pošto, v kateri navajate, da prejemate vprašanja članstva glede uvrstitev zdravnikov po 1. 4. 2023, zato prosite za naš odgovor glede upoštevanja napredovanj javnim uslužbencem. Zanima vas, kako bodo po 1. 4. 2023 uvrščeni javni uslužbenci v konkretnih primerih.

V zvezi z vašim vprašanjem vam sporočamo, da smo na spletni strani Ministrstva za javno upravo objavili [Obvestilo o uveljavitvi novele Zakona o sistemu plač v javnem sektorju (ZSPJS-AA) in dodatna pojasnila v zvezi z ukrepi na področju plač in drugih stroškov dela v letih 2022 in 2023 (9. 11. 2022)](https://www.gov.si/assets/ministrstva/MJU/Placni-sistem/Aktualno/Obvestilo-o-uveljavitvi-novele-Zakona-o-sistemu-plac-v-javnem-sektorju-ZSPJS-AA-9.-11.-2022.docx), v katerem smo, v zvezi s t.i. odpravo stropa (črtanje drugega odstavka 7. člena ZSPJS) pojasnili, da je novela ZSPJS-AA črtala drugi odstavek 7. člena ZSPJS, ki je določala, da je v plačnih podskupinah od C1 do J3 na delovnih mestih in v nazivih mogoče doseči največ 57. plačni razred. Na podlagi te spremembe bodo javni uslužbenci v teh plačnih podskupinah lahko napredovali višje od 57. plačnega razreda. Črtanje se začne uporabljati 1. aprila 2023.

V prehodni določbi 9. člena novele ZSPJS-AA pa je izrecno tudi določeno, kdaj bodo lahko javni uslužbenci napredovali v višje plačne razrede od 57. plačnega razreda, in sicer bodo lahko javni uslužbenci napredovali za en ali dva plačna razreda, ko bodo izpolnili pogoje za napredovanje v višji plačni razred po začetku uporabe spremenjenega 7. člena zakona.

Odprava t.i. stropa **namreč ne vpliva na pogoje za napredovanje javnih uslužbencev v višji plačni razred,** ki so določeni v 17. členu ZSPJS in Uredbi o napredovanju javnih uslužbencev v plačne razrede (Uradni list RS, št. 51/08, 91/08, 113/09, 22/19 in 121/21) oziroma v splošnih aktih, ki so bili sprejeti na podlagi tretjega do petega 17. člena ZSPJS. **Prav tako odprava t.i. stropa ne vpliva na datum napredovanja javnih uslužbencev v višji plačni razred**.

Navedeno pomeni, da bodo lahko javni uslužbenci, pod predpostavko, da bodo izpolnjeni pogoji za napredovanje v višji plačni razred (potek vsaj triletnega napredovalnega obdobja, ki teče od zadnjega napredovanja in pridobitev treh ustreznih ocen) prvič lahko napredovali v višji plačni razred, ki presega 57. plačni razred, 1. decembra 2023.

Tudi tisti javni uslužbenci, ki so že daljše časovno obdobje uvrščeni v 57. plačni razred in imajo pridobljenih več ocen delovne uspešnosti, **bodo lahko prvič napredovali s 1. decembrom 2023**, in sicer za enega ali dva plačna razreda.

Zaradi realizacije zaveze iz Dogovora o ukrepih na področju plač in drugih stroškov dela v javnem sektorju za leti 2022 in 2023 (Uradni list RS, št. 136/22, v nadaljevanju: Dogovor) po dvigu uvrstitev delovnih mest in nazivov za en plačni razred so bile v Aneksu št. 13 h Kolektivni pogodbi za javni sektor določene višje uvrstitve orientacijskih delovnih mest. Prav tako so bile v aneksih h kolektivnim pogodbam dejavnosti in poklicev, ki so bili objavljeni v Uradnem listu RS, št. 136/22, dne 25. 10. 2022 določene višje uvrstitve delovnih mest in nazivov. Višje uvrstitve iz Aneksa št. 13 h KPJS in aneksov h kolektivnim pogodbam dejavnosti in poklicev se začnejo **uporabljati 1. aprila 2023**, do takrat se uporabljajo obstoječe uvrstitve.

Več o tem najdete v pojasnilu - Ukrepi na področju plač in drugih stroškov dela v javnem sektorju za leti 2022 in 2023 - pojasnilo št. 0100-533/2022/1 z dne 28. 10. 2022, dostopno na : <https://www.gov.si/assets/ministrstva/MJU/Usluzbenski-sistem/POVRACILA-STROSKOV-IN-DRUGI-OSEBNI-PREJEMKI/Regres-za-prehrano/Ukrepi-na-podrocju-plac-in-drugih-stroskov-dela-v-javnem-sektorju-za-leti-2022-in-2023-pojasnilo-28.-10.-2022.docx>.

Slednje pa ne pomeni »napredovanja v višji plačni razred«, ampak povišanje uvrstitev delovnih mest in nazivov, ki so praviloma določeni v kolektivnih pogodbah dejavnosti in poklicev, saj se v skladu s 13. členom ZSPJS delovna mesta in nazivi uvrščajo v plačne razrede s kolektivnimi pogodbami dejavnosti in poklicev oz. podzakonskimi akti in splošnimi akti v primerih, ki jih določa ta člen.

V dejavnosti zdravstva in socialnega varstva pa je poleg navedenega treba upoštevati, da je bil podpisan Aneks h Kolektivni pogodbi za dejavnost zdravstva in socialnega varstva Slovenije (Uradni list RS, št. 165/22), ki je bil sklenjen zaradi sprememb uvrstitev delovnih mest in nazivov v skladu z 2. točko Dogovora o ukrepih na področju plač in drugih stroškov dela v javnem sektorju za leti 2022 in 2023 (Uradni list RS, št. 136/22) ter realizacije 2., 3., 4. in 9. člena Sporazuma o razreševanju stavkovnih zavez in o realizaciji Dogovora o nujnih ukrepih na področju plač v dejavnosti zdravstva in socialnega varstva in nadaljevanju pogajanj. Enako je bil po sklenjenem Dogovoru z dne 13. oktobra 2022, podpisan Aneks k Posebnemu tarifnemu delu Kolektivne pogodbe za zdravnike in zobozdravnike v Republiki Sloveniji (Uradni list RS, št. 165/22).

**V nadaljevanju podajamo odgovore na vaša konkretna vprašanja glede uvrstitve zdravnikov s 1. 4. 2023:**

**1.) Specialist PPD3  je opravil strokovni izpit leta 1984, specialist je postal leta 1988. Leta 2015 je sklenil aneks za 57. plačni razred na podlagi doseženih 10 napredovanj. Višji specialist ves ta čas ni postal, ker ni izpolnjeval kriterijev (npr. doseganje normativov). Kako se ga uvrsti z dnem 2. 4. 2023?**

Skladno z Aneksom k Posebnemu tarifnemu delu Kolektivne pogodbe za zdravnike in zobozdravnike v Republiki Sloveniji (Uradni list RS, št. 165/22) se delovno mesto zdravnika specialista PPD3 (šifra delovnega mesta E018021) **s 1. aprilom 2023** uvrsti v 52. plačni razred (povišanje uvrstitve delovnega mesta za pet plačnih razredov).

Zdravnik, ki je na delovnem mestu zdravnika specialista PPD3 uvrščen v 57. plačni razred (ima 10 plačnih razredov napredovanj) se **s 1. aprilom 2023 uvrsti v 62. plačni razred**, kar predstavlja končni plačni razred tega delovnega mesta. Navedeno pomeni, da na tem delovnem mestu ne bo mogel več napredovati v višji plačni razred.

**2.) Specialist iz prejšnje točke (diploma leta 1984, specialistični izpit 1988) končno izpolni kriterije za višjega specialista in postane višji specialist PPD3 dne 2. 4. 2023. Kam se ga uvrsti dne 2. 4. 2023?**

Če bo javni uslužbenec iz prve točke dne 2. 4. 2023 sklenil pogodbo o zaposlitvi za delovno mesto višji zdravnik specialist PPD3 (šifra delovnega mesta E018025), ki je v istem tarifnem razredu, kot delovno mesto zdravnika specialista PPD3, se bo skladno s prvim odstavkom 20. člena ZSPJS uvrstil v končni 64. plačni razred (prenos 10 plačnih razredov napredovanj). Navedeno pomeni, da na tem delovnem mestu ne bo mogel več napredovati v višji plačni razred.

**3.) Specialistka je opravila strokovni izpit leta 1987, specialistični izpit je opravila leta 1993. Do leta 2015 je bila zaposlena na delovnem mestu zdravnik specialist PPD2. Dosegla je 8 napredovanj in s tem 56. plačni razred. Nato je leta 2015 spremenila pogodbo iz zdravnik specialist PPD2 v PPD1. Zaradi stropa je imela leta 2015 priznanih samo 7 napredovanj in je bila uvrščena v 57. plačni razred. Če bi lahko prenesla vseh 8 napredovanj, bi bila lahko že leta 2015 uvrščena v 58. plačni razred. Nato do leta 2023 zaradi stropa ni napredovala. Kako bo uvrščena z dnem 2. 4. 2023?**

Predpreteklih napredovanj oziroma napredovanj, ki javnemu uslužbencu ob zasedbi delovnega mesta upoštevaje veljavno zakonodajo niso mogla biti upoštevana, tudi po novi ureditvi iz 7. člena ZSPJS in s tem drugačnimi razponi možnih napredovanj na delovnem mestu in v nazivih, ni možno upoštevati.

S 1. 4. 2023 tako upoštevate novo (povišano) uvrstitev delovnega mesta, ki ga javni uslužbenec sedaj zaseda in doseženo število napredovanj na tem delovnem mestu.

Glede na vaše navedbe, da javna uslužbenka zaseda delovno mesto zdravnik specialist PPD1 (šifra delovnega mesta E018019) in je na tem delovnem mestu uvrščena v 57. plačni razred (ima sedem plačni razredov napredovanj) se **s 1. 4. 2023**, ko se zviša uvrstitev delovnega mesta za pet plačnih razredov (izhodiščni plačni razred delovnega mesta od 1. 4. 2023 je 55. plačni razred, končni plačni razred delovnega mesta je 65. plačni razred) **javna uslužbenka uvrsti v 62. plačni razred** (upošteva se ji sedem plačnih razredov napredovanj). Javna uslužbenka bo lahko napredovala v višji plačni razred 1. 12. 2023, če bodo izpolnjeni vsi pogoji za napredovanje.

**4.) Specialist PPD3 je opravil strokovni izpit leta 1982. Specialistični izpit je opravil leta 1987. Do leta 2015 je dosegel 10 razredov napredovanj in 57. plačni razred. Leta 2017 je postal višji specialist PPD3, vendar je ohranil 57. plačni razred, saj višje ni mogel. Če ne bi bilo stropa, bi takrat dosegel 62. plačni razred. Kako bo uvrščen 2. 4. 2023?**

Enako, kot je že bilo pojasnjeno v prejšnjem primeru, s 1. 4. 2023 javnemu uslužbencu upoštevate novo (povišano) uvrstitev delovnega mesta, ki ga javni uslužbenec sedaj zaseda in doseženo število napredovanj na tem delovnem mestu.

Na delovnem mestu višji zdravnik specialist PPD3 (šifra delovnega mesta E018025) se s 1. aprilom 2023 uvrstitev delovnega mesta zviša za dva plačna razreda (54. izhodiščni plačni razred delovnega mesta). Glede na to, da ima javni uslužbenec na tem delovnem mestu pet plačnih razredov napredovanj, se **s 1. 4. 2023 uvrsti v 59. plačni razred**, s 1. 12. 2023 pa bo lahko napredoval v višji plačni razred.

**5.) Specialistka PPD1 je opravila strokovni izpit leta 2003, specialistični izpit je opravila leta 2010. Do leta je 2017 dosegla 2 razreda napredovanj in s tem 52. plačni razred. Leta 2017 je postala višji specialist PPD1 in sklenila pogodbo za 57. plačni razred. Po letu 2017 je pridobila ocene, ki bi ji omogočale napredovanje za 2 nadaljnja plačna razreda, ki ji nista bila priznana zaradi omejitve v 57. plačnem razredu. Kam bo uvrščena 2. 4. 2023?**

Javna uslužbenka, ki je na delovnem mestu višji zdravnik specialist PPD1 (šifra delovnega mesta E018023) uvrščena v 57. plačni razred (ima 2 plačna razreda napredovanj), se **s 1. 4. 2023**, ko se uvrstitev delovnega mesta poviša za 2 plačna razreda **uvrsti v 59. plačni razred**. S 1. 12. 2023 pa bo lahko javna uslužbenka napredovala v višji plačni razred.

**6.) Specialist PPD1 je opravil strokovni izpit leta 2011 in specialistični izpit leta 2017. Dosegel je 2 razreda napredovanj in bo do 31. 3. 2023 uvrščen v 52. plačni razred. Dne 2. 4. 2023 bo postal višji specialist PPD1. Kam bo uvrščen dne 2. 4. 2023?**

Če bo javni uslužbenec dne 2. 4. 2023 sklenil pogodbo o zaposlitvi za delovno mesto višji zdravnik specialist PPD1 (šifra delovnega mesta E018023), ki je v istem tarifnem razredu, kot delovno mesto zdravnika specialista PPD1 (šifra delovnega mesta E018019) se bo na delovnem mestu višjega zdravnika specialista PPD1 skladno s prvim odstavkom 20. člena ZSPJS **uvrstil v 59. plačni razred** (prenos 2 plačnih razredov napredovanj).

S spoštovanjem,

Peter Pogačar

generalni direktor

Poslano:

* naslovniku po e-pošti